Δύο ζωγράφοι | Δύο πόλεις | Ένα φεστιβάλ

**LOVING MELITZAZZ 2017**

**Τετάρτη 5 - Κυριακή 9 Ιουλίου**

**Λεωνίδιο Αρκαδίας**



Μία «Έναστρη Νύχτα» στο Λεωνίδιο δύο ζωγράφοι θα κουβεντιάσουν, ο **Νέστωρ Βαρβέρης** και ο **Vincent van Gogh**. Θρησκευόμενοι και οι δύο, καθένας με τον τρόπο του. Φιγούρα γαλήνια και διακριτική ο ένας, ανέδειξε την πατρίδα του, το Λεωνίδιο, με τη ζωγραφική του και την αναγνώριση που έλαβε. Πνεύμα ανήσυχο ο άλλος, αντιμέτωπος καθημερινά με τους προσωπικούς του δαίμονες, κατάφερε να πουλήσει ελάχιστους πίνακες εν ζωή, αφήνοντας όλο το υπόλοιπο έργο του κληρονομιά στην ανθρωπότητα και θεμέλιο για τη σύγχρονη τέχνη.

Ίσως οι δυο ζωγράφοι να συναντήθηκαν σε κάποιο καφέ της Μονμάρτρης μια βραδιά στο Παρίσι του 1887, σίγουρα όμως θα ανταμώσουν στο Λεωνίδιο το καλοκαίρι του 2017.

Το φεστιβάλ "Loving Melitzazz 2017" εξερευνά τις ζωές δύο μεγάλων ζωγράφων ενώνοντάς τες με ευρηματικό τρόπο. Φέτος, στα αρχοντικά και στα πυργόσπιτα του Λεωνιδίου που μετρούν πάνω από 200 χρόνια ιστορίας, οι **μελιτζαzzίστες** θα ζήσουν τη δημιουργικότητα και τη μαγεία της ζωγραφικής. Θα παρακολουθήσουν την πανελλήνια επίσημη πρεμιέρα της πολυαναμενόμενης ταινίας ***Loving Vincent***, της πρώτης πλήρους ζωγραφιστής ταινίας στην ιστορία του κινηματογράφου, βασισμένης σε πίνακες του van Gogh! Θα συμμετάσχουν σε πολλές εκδηλώσεις για μικρούς και μεγάλους και θα απολαύσουν κινηματογραφικές ταινίες για τη ζωή σπουδαίων ζωγράφων, διαδραστικά εργαστήρια ζωγραφικής, εκθέσεις έργων τέχνης, γεύσεις και λιχουδιές με βάση την τσακώνικη μελιτζάνα και **πολλές συναυλίες και μουσικές**, από jazz standards και swing μέχρι παραδοσιακά και ρεμπέτικα.

Κι όλα αυτά μέσα σε μια πόλη - απέραντο υπαίθριο ατελιέ, όπου καλλιτέχνες και ζωγράφοι θα εμπνέονται και θα ζωγραφίζουν σε κάθε γωνιά και σοκάκι!

Το φεστιβάλ που έχει αφήσει το δικό του αποτύπωμα στα καθιερωμένα καλοκαιρινά δρώμενα, συνεχίζει για **12η χρονιά** να υπόσχεται εκπλήξεις και ανατροπές στους επισκέπτες της όμορφης αρκαδικής πόλης. Από την Τετάρτη 5 ως την Κυριακή 9 Ιουλίου το αγαπημένο **Μελιτζάzz** σας προσκαλεί στο Λεωνίδιο να ακούσετε μουσικές, να απολαύσετε εικόνες και χρώματα, να μεθύσετε με αρώματα, να γευτείτε νοστιμιές.

Σας περιμένουμε!

**LOVING MELITZAZZ 2017**

Το Μελιτζάzz έχει διακριθεί και ενταχθεί στο δίκτυο των εκλεκτών ευρωπαϊκών φεστιβάλ από το 2015, λαμβάνοντας το ευρωπαϊκό σήμα “**EFFE Label 2015-2016”**, ενώ φέτος τιμήθηκε με το “**EFFE Label 2017-2018, Remarkable festival**”.

**Web site:** [www.melitzazz.gr](http://www.melitzazz.gr)

**E-mail:** [melitzazz.festival@gmail.com](mailto:melitzazz.festival@gmail.com)

**Facebook:** Μελιτζάzz Melitzazz [www.Facebook.com/melitzazz](http://www.Facebook.com/melitzazz)

**Τηλέφωνο:** 27570.22807

**Διοργάνωση:** Δήμος Ν. Κυνουρίας, Αναπτυξιακή Πάρνωνα Α.Ε.

